รัฐบาลไทย-ข่าวทำเนียบรัฐบาล-สธ. ผ่านกฎหมายซองบุหรี่แบบเรียบ  ตาม พ.ร.บ.ควบคุมผลิตภัณฑ์ยาสูบ พ.ศ. 2560 เป็นประเทศแรกของเอเชีย
วันพุธที่ 14 พฤศจิกายน 2561
สธ. ผ่านกฎหมายซองบุหรี่แบบเรียบ  ตาม พ.ร.บ.ควบคุมผลิตภัณฑ์ยาสูบ พ.ศ. 2560 เป็นประเทศแรกของเอเชีย
กระทรวงสาธารณสุข โดยความเห็นชอบของคณะกรรมการควบคุมผลิตภัณฑ์ยาสูบแห่งชาติ เตรียมประกาศใช้อนุบัญญัติ “ซองบุหรี่แบบเรียบ” ตาม พ.ร.บ.ควบคุมผลิตภัณฑ์ยาสูบ พ.ศ. 2560 เป็นประเทศแรกของเอเชีย และเป็นประเทศที่ 11 ของโลก
กระทรวงสาธารณสุข โดยความเห็นชอบของคณะกรรมการควบคุมผลิตภัณฑ์ยาสูบแห่งชาติ เตรียมประกาศใช้อนุบัญญัติ “ซองบุหรี่แบบเรียบ” ตาม พ.ร.บ.ควบคุมผลิตภัณฑ์ยาสูบ พ.ศ. 2560 เป็นประเทศแรกของเอเชีย และเป็นประเทศที่ 11 ของโลก
วันนี้ (14 พฤศจิกายน 2561) ที่กระทรวงสาธารณสุข จ.นนทบุรี ศาสตราจารย์คลินิก เกียรติคุณ นายแพทย์ปิยะสกล สกลสัตยาทร รัฐมนตรีว่าการกระทรวงสาธารณสุข ในฐานะประธานคณะกรรมการควบคุมผลิตภัณฑ์ยาสูบแห่งชาติ ให้สัมภาษณ์ภายหลังการประชุมคณะกรรมการควบคุมผลิตภัณฑ์ยาสูบแห่งชาติ (คผยช.) ครั้งที่ 2/2561 ว่าที่ประชุมมีมติเห็นชอบร่างอนุบัญญัติภายใต้ พ.ร.บ.ควบคุมผลิตภัณฑ์ยาสูบพ.ศ. 2560 รวม 2 ฉบับ ได้แก่ 1.ร่างประกาศกระทรวงสาธารณสุข เรื่อง หลักเกณฑ์ วิธีการ และเงื่อนไขเกี่ยวกับหีบห่อผลิตภัณฑ์ยาสูบ และผลิตภัณฑ์ยาสูบประเภทบุหรี่ซิกาแรต พ.ศ. 2561 และ 2.ระเบียบคณะกรรมการควบคุมผลิตภัณฑ์ยาสูบแห่งชาติ ว่าด้วยหลักเกณฑ์ การเปรียบเทียบตามพระราชบัญญัติควบคุมผลิตภัณฑ์ยาสูบ พ.ศ. 2560
สําหรับร่างประกาศกระทรวงสาธารณสุข เรื่อง หลักเกณฑ์ วิธีการ และเงื่อนไขเกี่ยวกับหีบห่อผลิตภัณฑ์ยาสูบ และผลิตภัณฑ์ยาสูบประเภทบุหรี่ซิกาแรต พ.ศ. 2561 นั้น ได้มีการเปลี่ยนชุดภาพคําเตือนพิษภัยของผลิตภัณฑ์ยาสูบบนซองบุหรี่ซิกาแรตชุดใหม่ เนื่องจากชุดภาพปัจจุบันใช้มานานกว่า 5 ปี ทําให้ประชาชนเกิดความคุ้นชินต่อภาพ และไม่เกิดความตระหนักถึงโทษและพิษภัยของบุหรี่ รวมทั้งกําหนดให้ซองบุหรี่ มีรูปแบบเป็นมาตรฐานเดียวกันทั้งหมด ห้ามการใช้สีสัน ลวดลาย เครื่องหมายการค้า หรือลูกเล่นที่สวยงามบนซองบุหรี่ ซึ่งถือเป็นการใช้พื้นที่ซองบุหรี่เป็นสื่อโฆษณาส่งเสริมการขาย และมีอิทธิพลในการจูงใจผู้สูบบุหรี่ให้มีการสูบบุหรี่มากขึ้น ดังนั้น มาตรการนี้จะช่วยลดแรงจูงใจในการสูบบุหรี่ของสิงห์อมควันทั้งหน้าเก่า และหน้าใหม่ นอกจากนี้ ประเทศไทย ยังเป็นประเทศแรกของทวีปเอเชีย และเป็นประเทศลําดับที่ 11 ของโลกที่มีการดําเนินการออกกฎหมายซองบุหรี่แบบเรียบ โดยประเทศออสเตรเลียเป็นประเทศแรกที่ประกาศใช้กฎหมายซองบุหรี่แบบเรียบตั้งแต่ปี
พ.ศ. 2555 และประเทศล่าสุดที่ประกาศใช้เป็นประเทศที่ 10 คือประเทศมอร์ริเชียส ในทวีปแอฟริกา ซึ่งมาตรการซองบุหรี่แบบเรียบ ถือเป็นมาตราสําคัญตามข้อกําหนดและแนวปฏิบัติข้อ 11 ว่าด้วยการควบคุมหีบห่อสินค้ายาสูบ และข้อ 13 การห้ามโฆษณาสินค้ายาสูบ ของกรอบอนุสัญญาว่าด้วยการควบคุมผลิตภัณฑ์ยาสูบของ องค์การอนามัยโลก (WHO-FCTC) ซึ่งประเทศไทยเป็น 1 ใน 181 ประเทศสมาชิก และมีพันธกรณีที่จะต้อง นํามาปฏิบัติเพื่อ
ลดการสูบบุหรี่ในแต่ละประเทศ
ด้าน นพ.สุวรรณชัย วัฒนายิ่งเจริญชัย อธิบดีกรมควบคุมโรค ในฐานะกรรมการและเลขานุการ คผยช.
ให้ข้อมูลเพิ่มเติมว่า สําหรับระเบียบคณะกรรมการควบคุมผลิตภัณฑ์ยาสูบแห่งชาติ ว่าด้วยหลักเกณฑ์
การเปรียบเทียบตามพระราชบัญญัติควบคุมผลิตภัณฑ์ยาสูบ พ.ศ. 2560 จะทําให้การเปรียบเทียบปรับผู้กระทําความผิด ซึ่งฝ่าฝืนกฎหมาย และความผิดนั้นกําหนดไว้เฉพาะโทษปรับ สามารถดําเนินการบังคับใช้ได้รวดเร็วขึ้น เพราะนอกจากตํารวจซึ่งเปรียบเทียบปรับได้แล้ว ระเบียบฉบับนี้ได้มอบหมายให้พนักงานเจ้าหน้าที่ตําแหน่งอื่นสามารถเปรียบเทียบปรับได้ โดยไม่ต้องส่งฟ้องศาล ซึ่งกลไกนี้จะทําให้การบังคับใช้กฎหมายมีประสิทธิภาพมากขึ้น
*********************** 14 พฤศจิกายน 2561